**เรื่องที่ 33**

**“เขียนหนังสือไม่ถูกต้อง ไม่สวย”**

**สภาพปัญหา**

นักเรียนชั้นประถมศึกษาปีที่ 4/2 จำนวน 36 คน ส่วนใหญ่เขียนตัวหนังสือไม่ถูกต้อง ลักษณะของตัวอักษรคล้ายถั่วงอก หรือตัวอักษรที่ใช้อยู่ในหนังสือการ์ตูนญี่ปุ่น รวมทั้งลายมือไม่สวยงาม เมื่อครูตรวจสมุดงานวิชาภาษาไทยและพูดคุยกับเพื่อนครูที่สอนในชั้นเดียวกัน และครูชั้นอื่นๆ ต่างก็มีความเห็นเช่นเดียวกันว่า นักเรียนชั้นประถมศึกษาปีที่ 4/2 มีปัญหาด้านลายมือ เขียนตัวหนังสือไม่ถูกต้อง นอกจากนี้โรงเรียนไม่มีตัวแบบของตัวหนังสือที่ถูกต้องให้นักเรียนได้ทำการฝึกคัดลายมือ จึงทำให้นักเรียนเขียนไม่ถูก และไม่ใส่ใจในการเขียนตัวหนังสือให้ถูกวิธี ดังนั้นหากนักเรียนไม่ได้การฝึกที่ถูกต้องต่อไป นักเรียนก็จะมีลายมือที่ไม่สวยงาม เขียนตัวหนังสือไม่ถูกต้อง

**ปัญหาการวิจัย**

มีแนวทางใดที่จะช่วยแก้ไขให้นักเรียนเขียนตัวหนังสือได้ถูกต้อง มีลายมือสวยงาม

**เป้าหมายการวิจัย**

เพื่อศึกษาแนวทางแก้ไขให้นักเรียนเขียนหนังสือได้ถูกต้องและมีลายมือสวยงาม

**วิธีการวิจัย**

1. ออกแบบกิจกรรมและกำหนดข้อความที่ใช้ในการฝึกคัดลายมือตามรูปแบบที่นักเรียนสนใจ
2. กำหนดเกณฑ์การวัดและประเมินผลการฝึกคัดลายมือตามรูปแบบที่นักเรียนสนใจร่วมกับนักเรียน
3. ดำเนินการฝึกคัดลายมือตามแผนที่กำหนด เป็นเวลา 1 เดือน โดยฝึกทุกวัน
4. สังเกตพฤติกรรมขณะฝึกคัดลายมือ และบันทึกพฤติกรรมลงในแบบสังเกต
5. วัดและประเมินผลการคัดลายมือตามเกณฑ์ที่กำหนด และบันทึกผลการประเมินที่ดูความก้าวหน้า
6. สอบถามหรือให้นักเรียนแสดงความคิดเห็นเกี่ยวกับการฝึกคัดลายมือและผลงานการคัดลายมือร่วมกัน
7. สรุปผลการฝึกคัดลายมือ โดยพิจารณาจากผลการประเมินการคัดลายมือ พฤติกรรมขณะคัดลายมือ และความคิดเห็นของนักเรียน

**ช่วงเวลาดำเนินการ**

* ออกแบบกิจกรรม 5-8 มิถุนายน
* ให้นักเรียนทำกิจกรรม 11 มิถุนายน – 10 กรกฎาคม